พลังงานรับผลดีโรงกลั่นสหรัฐฯ ปิด หนุน SET ท้ายตลาดบวก 9 จุด!
พลังงานรับผลดีโรงกลั่นสหรัฐฯ ปิด หนุน SET ท้ายตลาดบวก 9 จุด! ล่าสุด ณ เวลา 16.23 น. อยู่ที่ 1,585.60 จุด บวก 9.75 จุด หรือ 0.62% สูงสุดที่ 1,587.10 จุด ต่ำสุดที่ 1,577.72 จุด มูลค่าการซื้อขาย 3.27หมื่นล้านบาท
28 ส.ค. 2560

ผู้สื่อข่าวรายงานว่า ดัชนีตลาดหุ้นไทย ณ เวลา 16.23 น. อยู่ที่ 1,585.60 จุด บวก 9.75 จุด หรือ 0.62% สูงสุดที่ 1,587.10 จุด ต่ำสุดที่ 1,577.72 จุด มูลค่าการซื้อขาย 3.27หมื่นล้านบาท

ทั้งนี้ดัชนีหุ้นไทยปรับตัวเพิ่มขึ้นสูง หลังมีแรงซื้อนำในหุ้นกลุ่มพลังงาน รับผลดีโรงกลั่นในสหรัฐฯ ปิดอันเนื่องมาจากพายุเข้า รวมถึงกลุ่มขนส่ง และแบงก์ ผนวกกับสถานการณ์การเมืองในประเทศผ่านไปได้ด้วยดี หนุนให้ดัชนียืนอยู่ในแดนบวกได้อย่างสดใส
โดยนายศราวุธ เตโชชวลิต ผู้อำนวยการอาวุโส ฝ่ายวิเคราะห์หลักทรัพย์อาร์เอชบี (ประเทศไทย) จำกัด หรือ บล.อาร์เอชบี (ประเทศไทย) เปิดเผยว่า ตลาดหุ้นไทยวันนี้ปรับตัวขึ้นกว่า 10 จุด และปรับตัวขึ้นได้ดีกว่าตลาดหุ้นในภูมิภาคเอเชียที่เคลื่อนไหวทั้งในแดนบวก-ลบเล็กน้อย โดยรับแรงซื้อจากหุ้นที่ ยัง Laggard อย่างหุ้น IRPC, PTTGC ซึ่งยังได้ผลบวกจากที่โรงกลั่นในสหรัฐฯปิดอันเนื่องมาจากพายุเข้า
นอกจากนี้ ตลาดบ้านเราส่วนหนึ่งขึ้นมาได้รับผลจากที่ประเด็นทางการเมืองผ่านไปได้ด้วยดี จากนี้ก็คาดหวังว่าเศรษฐกิจไทยจะค่อยๆ ฟื้นตัวขึ้นในช่วงครึ่งปีหลัง
ทั้งนี้ พรุ่งนี้ตลาดฯมีโอกาสปรับตัวขึ้นได้ต่อ โดยมีแนวรับ 1,580 จุด ส่วนแนวต้าน 1,587-1,590 จุด